Bessegeni matkaga meil vedas – eelmisel päeval oli alles lund sadanud, aga meie jaoks jõudis päike kaljud ära kuivatada. Tegime kõik nii nagu juhatatud – parkisime auto Gjendesheimi sadamas ja sõitsime hommikuse praamiga Memurubusse, et teha läbi Norra kõige populaarsem ja atraktiivsem matk üle Bessegeni küüru ja kahe poolekilomeetrise kõrgusevahega järve vahelt. Ca 15 km teekonda sisaldab 1300 m tõuse-langusi ja kõrgeim punkt on 1743 m. Küüru peal tuli kohati käpuli turnida, see oli suhteliselt kõhe – aga millised erilised vaated igal uuel hetkel. Matkaks kuluvat aega pakutakse 5-7 tundi, meil kulus koos söögi- ja pildistamise pausidega 9 tundi. Liiga ilus oli et seal kiirustada! Huvitav leid – National Geographic on Bessegeni hinnanud 19 erutavama matka hulka, vt siit.